РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/124-14

10. јул 2014. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 9. ЈУНА 2014. ГОДИНЕ

 Седница је почела у 9,15 часова.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Драгољуб Зиндовић, Драгомир Карић, Владан Милошевић, Радмило Костић, Јелена Мијатовић, Оливера Пауљескић, Петар Шкундрић, Новица Тончев, Владимир Маринковић и Дејан Чапо.

 Седници су присуствовали заменици чланова Одбора Слободан Перић (заменик члана Одбора Оливере Пауљескић) и Благоје Брадић (заменик члана Одбора Ивана Карића).

 Седници нису присуствовали чланови Одбора: Александар Јовичић, Драган Шутановац, Иван Карић, Младен Грујић и Енис Имамовић.

 Седници су, на позив председника, присуствовали Душан Протић, помоћник министра и Весна Новаковић, начелник Одељења у Министарству трговине, туризма и телекомуникација.

 На предлог председника, Одбор је једногласно утврдио следећи

Д н е в н и р е д

 1. Разматрање Предлога закона о заштити потрошача, који је поднела Влада (број 011-1892/14 од 6. јуна 2014. године);

 2. Разно.

 Пре разматрања тачака утврђеног дневног реда, Одбор је једногласно усвојио записнике прве, друге и треће седнице Одбора.

 Прва тачка дневног реда – **Разматрање Предлога закона о заштити потрошача**

 Одбор је размотрио Предлог закона о заштити потрошача у начелу и поднео Извештај Народној скупштини.

 У уводном излагању, Душан Протић, помоћник министра трговине, туризма и телекомуникација, истакао је да се нови Закон о заштити потрошача доноси у релативно кратком периоду, након четири године од доношења важећег закона. Област заштите потрошача је динамична правна област у Европској унији. Измене релевантних директива захтевају измене прописа у Србији у циљу надградње раније дефинисаног институционалног оквира потребног за примену прокламованих права потрошача. Закон који је усвојен 2010. године није био довољно ефикасан у пракси и предлог новог закона садржи значајне измене, посебно у погледу веће надлежности тржишне инспекције, које омогућавају опсежнији инспекцијски надзор. Један од разлога за доношење новог закона је и неопходност оснаживања удружења и савеза удружења за заштиту потрошача. Законом је предвиђен потпуно нови поступак и систем заштите колективних интереса потрошача и веће надлежности Министарства и локалних самоуправа. Укидање судске таксе за вођење потрошачког спора у износу од 2000 динара је једна од мањих, али значајних новина у овом закону. Судска такса је ограничавала примену закона и довела до тога да готово и нема судских пресуда у овој области, које представљају главне орјентире извршној власти за даље правце развоја заштите потрошача.

 У дискусији народни посланици су поставили питања, изнели ставове и мишљења и дали предлоге и сугестије. Постављено је питање зашто Влада не укине прелевмане на увоз пшенице ради усклађивања цене на домаћем тржишту са ценом пшенице на европском тржишту.

 Изнета је примедба на досадашњу примену закона, посебно за време поплава које су задесиле Републику Србију. Тржишна инспекција није успела да санкционише поједине трговце који су у поплављеним подручјима продавали пијаћу воду по вишеструко вишој цени. Изнето је мишљење да већа овлашћења која се новим законом дају тржишним инспекторима неће имати резултат у пракси уколико инспектори не буду савесно радили свој посао. Предложено је да надлежно министарство подигне на виши ниво рад инспекцијских органа. Такође, Савет потрошача је у овом периоду имао примедбе јер је вештачки изазвана несташица пшенице. Цена пшенице је након поплава са 21 динар порасла на 24,5 динара по kg, без пореза на додату вредност, док је цена на европском тржишту (на будимпештанској берзи) у истом периоду пала на 18,26 динара по kg. Министарство трговине, туризма и телекомуникација није користило пшеницу из робних резерви за обезбеђење снабдевености и стабилности на тржишту у случају ванредне ситуације – елементарне непогоде. Истовремено, прелевмани на увоз пшенице износе 30% и ова врста увозне дажбине онемогућава пад цене на домаћем тржишту. Познато је да у мају и јуну пшеницу не продају произвођачи, већ трговци, који ове године остварују екстра профит. Овогодишња жетва пшенице ће се завршити за око два месеца и изнет је предлог да Влада хитно укине прелевмане на увоз ради обарања цене на око 20 динара, јер је већ извесно да цена пшенице након жетве неће прећи износ од 16 – 17 динара по kg.

 Изнето је мишљење да важећи закон није давао инспекторима довољна овлашћења и да ће инспекција моћи много боље него до сада да делује захваљујући већим овлашћењима тржишне инспекције у Предлогу закона. Тржишна инспекција је била немоћна да реагује ако приговор није поднет у року од 15 дана, а примећена је и непоштена пословна пракса између сервисера и трговаца, а на штету потрошача.

 Примећено је да се роба која је донирана угроженима који су остали без својих домова услед поплава појавила на „бувљим пијацама“ и предложено је да тржишна инспекција провери порекло те врсте робе.

 У дискусији су учествовали Владан Милошевић, Зоран Пралица, Оливера Пауљескић, Драгомир Карић и Душан Протић.

 Одбор је, у складу са чланом 155. став 2. Пословника Народне скупштине, одлучио већином гласова (11 „за“, 2 „уздржана“) да предложи Народној скупштини да прихвати Предлог закона о заштити потрошача у начелу.

 За известиоца Одбора на седници Народне скупштине одређена је Александра Томић, председник Одбора.

 Друга тачка дневног реда – **Разно**

 Председник Одбора је обавестила да је Секретаријат Енергетске заједницe (Energy Community Secretariat) упутиo позив Одбору за регионални развој, трговину, туризам и енергетику за учешће на “Другом састанку чланова парламената земаља потписница Уговора о оснивању Енергетске заједнице Југоисточне Европе“, који ће се одржати у четвртак, 3. јула 2014. године, у Бечу. Делегација Одбора ће, између осталог, имати и одвојене састанке са експертима Енергетске заједнице поводом транспоновања прописа тзв. Трећег пакета директива ЕУ.

 На предлог председника, Одбор је одлучио, имајући у виду теме које се разматрају и да је радни језик регионалног састанка енглески, да у делегацији Народне скупштине учествују народни посланици Александра Томић, председник Одбора, Владимир Маринковић, потрпредседник Народне скупштине и члан Одбора, и Радмило Костић, члан Одбора.

 Одбор је једногласно закључио да је потребно да Министарство рударства и енергетике достави информацију о питањима о којима ће се разговарати на наведеном састанку, а посебно став Владе Републике Србије у вези реализације изградње система за транспорт природног гаса „Јужни ток“.

 Седница је закључена у 9,40 часова.

 СЕКРЕТАР ПРЕДСЕДНИК

 Душан Лазић др Александра Томић